INFORMATĪVAIS ZIŅOJUMS

# Izvērtējums par stacionāro ārstniecības iestāžu darbību 2011.gada pirmajā ceturksnī.

# Ievads

Informatīvais ziņojums „Izvērtējums par stacionāro ārstniecības iestāžu darbību 2011.gada pirmajā ceturksnī” (turpmāk − informatīvais ziņojums) izstrādāts, pamatojoties Ministru kabineta 2010.gada 28.decembra sēdes prot.Nr. 75, 45.§ 3.3. apakšpunktu, kas nosaka, ka Veselības ministrijai jāiesniedz Ministru kabinetā informācija par sabiedrības ar ierobežotu atbildību „Jūrmalas slimnīca”, sabiedrības ar ierobežotu atbildību „Ogres rajona slimnīca”, sabiedrības ar ierobežotu atbildību „Tukuma slimnīca”, sabiedrības ar ierobežotu atbildību „Kuldīgas slimnīca”, sabiedrības ar ierobežotu atbildību „Preiļu slimnīca”, sabiedrības ar ierobežotu atbildību „Krāslavas slimnīca”, Madonas novada pašvaldības sabiedrības ar ierobežotu atbildību „Madonas slimnīca”, sabiedrības ar ierobežotu atbildību „Balvu un Gulbenes slimnīcu apvienība”, sabiedrības ar ierobežotu atbildību „Cēsu klīnika”, sabiedrības ar ierobežotu atbildību „Alūksnes slimnīca”, sabiedrības ar ierobežotu atbildību „Dobeles un apkārtnes slimnīca” un valsts sabiedrības ar ierobežotu atbildību „Traumatoloģijas un ortopēdijas slimnīca” darbību 2011.gada pirmajā ceturksnī.

Informatīvais ziņojums Veselības ministrijai ir jāiesniedz izskatīšanai Ministru kabinetā vienlaikus ar grozījumiem Ministru kabineta 2006.gada 19.decembra noteikumos Nr.1046 „Veselības aprūpes organizēšanas un finansēšanas kārtība”, kuros jānosaka:

* dienas stacionārā sniedzamo veselības aprūpes pakalpojumu veidi, prasības dienas stacionāra darba organizācijai un apmaksas nosacījumi;
* aprūpes slimnīcā (nodaļā) sniedzamo veselības aprūpes pakalpojumu veidi, aprūpes līmeņi un aprūpes slimnīcā sniegto veselības aprūpes pakalpojumu apmaksas nosacījumi;
* stacionāro ārstniecības iestāžu darba kvalitātes vērtēšanas kritēriji, kā arī ziņojumā minēto stacionāro ārstniecības iestāžu sniedzamo pakalpojumu apjoms un apmaksas kārtība.

Veselības ministrija ir izstrādājusi Ministru kabineta noteikumu projektu „Grozījumi Ministru kabineta 2006.gada 19.decembra noteikumos Nr.1046 „Veselības aprūpes organizēšanas un finansēšanas kārtība”, kas ir izsludināts 2011.gada 19.maija Valsts sekretāru sanāksmē (protokols Nr.20, 29.§).

**Situācijas raksturojums**

**1. Stacionārās veselības aprūpes rādītāji**

Analizējot ziņojumā minēto slimnīcu stacionārās veselības aprūpes rādītājus, kā viens no būtiskākajiem ir kopējais **hospitalizāciju skaits** slimnīcā. Kopējais hospitalizāciju skaits ziņojumā minētajās slimnīcās 2011.gada I ceturksnī (14 852 hospitalizācijas) salīdzinājumā ar 2010.gada I ceturksni (15 232 hospitalizācijas) nav būtiski mainījies (samazinājies par 2,5%).

***1.attēls.*** *Hospitalizāciju skaits 2010.gada I ceturksnī salīdzinājumā ar 2011.gada I ceturksni.*



*Datu avots: Veselības norēķinu centrs*

Ziņojumā minētajās slimnīcās veiktais hospitalizāciju skaits sastāda 17,5% no kopējā hospitalizāciju skaita visās stacionārajās ārstniecības iestādēs 2011.gada I ceturksnī (85 021 hospitalizācijas). Analizējot hospitalizācijas gadījumus pa atsevišķām ziņojumā ietvertajām ārstniecības iestādēm, redzams, ka tajās slimnīcās, kur 2010.gada I ceturksnī kopējais hospitalizāciju skaits bija salīdzinoši zems, arī 2011.gada I ceturksnī tas ir zems vai būtiski samazinājies (skatīt 1.attēlu). Piemēram, attiecībā pret 2010.gada I ceturksni hospitalizāciju skaits samazinājies SIA „Preiļu slimnīca” par 55,5 %, SIA „Krāslavas slimnīca” par 27,7%, savukārt SIA „Alūksnes slimnīca” hospitalizāciju skaits ir nedaudz palielinājies no 797 gadījumiem 2010.gada I ceturksnī uz 843 2011.gada I ceturksnī. Jāatzīmē, ka par 15,1% hospitalizāciju skaits ir palielinājies Madonas novada pašvaldības SIA „Madonas slimnīca”. Arī kopējais gultas dienu skaits 12 slimnīcās 2011.gada I ceturksnī ir samazinājies par 4 812 gultas dienām salīdzinājumā ar 2010.gada I ceturksni.

Ņemot vērā kopējo gultas dienu skaita samazinājumu, kā redzams 1.tabulā, arī kopējais **vidējais ārstēšanās ilgums** ziņojumā minētajās slimnīcās ir samazinājies no 6,1 dienas 2010.gada I ceturksnī uz 6 dienām 2011.gada I ceturksnī. Salīdzinājumā ar pārējo šajā ziņojumā analizēto ārstniecības iestāžu darbu, vidējais ārstēšanās ilgums visvairāk samazinājies SIA „Dobeles un apkārtnes slimnīca” par 0,7 dienām, SIA „Preiļu slimnīca” par 0,6 dienām un SIA „Krāslavas slimnīca” par 0,5 dienām. SIA „Ogres rajona slimnīca” ārstēšanās ilgums 2011.gada pirmajā ceturksnī salīdzinājumā ar 2010.gada I ceturksni palielinājies par 0,4 dienām. Ziņojumā ietvertajās slimnīcās kopējais vidējais ārstēšanās ilgums ir būtiski mazāks gan par kopējo visu veidu stacionāro ārstniecības iestāžu vidējo ārstēšanās ilgumu (2011.gada I ceturksnī 8,5 dienas), gan arī visās stacionārajās ārstniecības iestādēs, kas sniedz neatliekamo medicīnisko palīdzību (6,6 dienas).

***1.tabula.*** *Hospitalizāciju un vidējā ārstēšanās ilguma rādītāji.*

|  |  |  |  |  |  |
| --- | --- | --- | --- | --- | --- |
| Nr.p.k. | **Stacionārās ārstniecības iestādes nosaukums** | **2010.gada I ceturksnis** | | **2011.gada I ceturksnis** | |
| Hospitalizāciju skaits | Vidējais ārstēšanās ilgums | Hospitalizāciju skaits | Vidējais ārstēšanās ilgums |
| 1. | SIA "Jūrmalas slimnīca" | 1 052 | 4,9 | 1 076 | 5,0 |
| 2. | SIA "Ogres rajona slimnīca" | 1 422 | 6,4 | 1 478 | 6,8 |
| 3. | SIA "Tukuma slimnīca" | 1 439 | 6,1 | 1 516 | 6,0 |
| 4. | SIA "Kuldīgas slimnīca" | 1 378 | 6,1 | 1 382 | 6,1 |
| 5. | SIA "Preiļu slimnīca" | 512 | 6,2 | 228 | 5,6 |
| 6. | SIA "Krāslavas slimnīca" | 576 | 7,6 | 416 | 7,1 |
| 7. | Madonas novada pašvaldības SIA "Madonas slimnīca" | 1 589 | 5,3 | 1 829 | 5,1 |
| 8. | SIA "Balvu un Gulbenes slimnīcu apvienība" | 1 884 | 5,7 | 1 888 | 5,8 |
| 9. | SIA "Cēsu klīnika" | 1 733 | 4,9 | 1 622 | 4,6 |
| 10. | SIA "Alūksnes slimnīca" | 797 | 6,2 | 843 | 6,2 |
| 11. | SIA "Dobeles un apkārtnes slimnīca" | 1 346 | 5,3 | 1 183 | 4,6 |
| 12. | Valsts SIA "Traumatoloģijas un ortopēdijas slimnīca" | 1 504 | 9,8 | 1 391 | 9,3 |
|  | **Kopā** | **15 232** | **6,2** | **14 852** | **6,0** |

*Datu avots: Veselības norēķinu centrs*

Ziņojumā ietverto 12 stacionāro ārstniecības iestāžu kopējais plānotais finansējums par stacionāro darbu atbilstoši noslēgtajiem līgumiem ar Veselības norēķinu centru par no valsts budžeta apmaksāto veselības aprūpes pakalpojumu sniegšanu 2011.gada I ceturksnim ir **3 089 612 Ls** unatbilstoši datiem par slimnīcu paveikto darbu attiecīgajā laika periodā vidējās izmaksas par pakalpojuma sniegšanu uz vienu pacientu ir samazinājušās par 15,8%, jo slimnīcas ir nodrošinājušas veselības aprūpes pakalpojumu lielākam pacientu skaitam nekā minimāli plānots. Neskatoties uz kopējo plānotā finansējuma pārtēriņu 2011.gada I ceturksnī, SIA „Preiļu slimnīca” un SIA „Krāslavas slimnīca” kopā veido 32 418 Ls plānotā finansējuma neizpildi.

**2. Sekundārās ambulatorās veselības aprūpes rādītāji**

Visu 12 slimnīcu kopējais sekundārās ambulatorās veselības aprūpes pakalpojumu skaits (164 575 apmeklējumi) sastāda 19 % no valstī kopējā ambulatoro apmeklējumu skaita pie sekundārās ambulatorās veselības aprūpes speciālista 2011.gada I ceturksnī. Kā redzams 2.attēlā, vislielāko ambulatoro apmeklējumu skaitu ziņojuma atskaites periodā ir nodrošinājušas SIA „Cēsu klīnika”, Valsts SIA „Traumatoloģijas un ortopēdijas slimnīca” un SIA „Balvu un Gulbenes slimnīcu apvienība”.

***2.attēls.*** *Ambulatoro apmeklējumu skaits 2011.gada I ceturksnī (ieskaitot izmeklējumus un apmeklējumu pie sekundārās ambulatorās veselības aprūpes speciālista).*



*Datu avots: Veselības norēķinu centrs*

Attiecīgi visas ziņojumā minētās 12 stacionārās ārstniecības iestādes par 28% ir pārsniegušas kopējo plānoto finansējumu par sekundāro ambulatoro veselības aprūpes pakalpojumu sniegšanu (2011.gada I ceturksnī kopējais 12 slimnīcām plānotais finansējums sekundāro ambulatoro veselības aprūpes pakalpojumu nodrošināšanai 1 200 656.25 Ls, izpildītais virs noteiktā finansējuma ir 338 550,91Ls).

Kā redzams 3.attēlā ziņojumā minētajās 12 slimnīcās sniegto veselības aprūpes pakalpojumu apjoms ir ļoti atšķirīgs. Piemēram, SIA „Alūksnes slimnīca” un SIA „Jūrmalas slimnīca” gan ambulatoro, gan stacionāro veselības aprūpes pakalpojumu apjoms ir salīdzinoši ļoti zems. Savukārt SIA „Preiļu slimnīca” un SIA „Krāslavas slimnīca”, kur ir izteikti zems hospitalizācijas rādītājs, sekundārie ambulatorie veselības aprūpes pakalpojumi tiek sniegti salīdzinoši vairāk, nekā divās iepriekšminētajās slimnīcās.

***3.attēls.*** *Hospitalizāciju un kopējais ambulatoro apmeklējumu skaits 2011.gada I ceturksnī.*

*Datu avots: Veselības norēķinu centrs*

Ziņojumā minētajās stacionārajās ārstniecības iestādēs visliekākais kopējais gultas dienu skaits **dienas stacionārā** ir SIA „Dobeles un apkārtnes slimnīca”, SIA „Cēsu klīnika” un SIA „Preiļu slimnīca” (skatīt.4.attēlu).

***4.attēls.*** *Gultas dienu skaits dienas stacionārā 2010.gada I ceturksnī.*



**Mājas aprūpes** pakalpojumus pārskata periodā ir sniegušas 10 no 12 ziņojumā iekļautajām slimnīcām. Vidējais apmeklējumu skaits, sniedzot veselības aprūpes pakalpojumus mājās 2011.gada I ceturksnī vienam pacientam šajā slimnīcu grupā ir 8,56 apmeklējumi. No kopējā visu stacionāro ārstniecības iestāžu sniegtā mājas aprūpes apmeklējumu skaita (51 950 apmeklējumi) ziņojumā ietverto slimnīcu mājas aprūpes sniegto pakalpojumu skaits sastāda tikai 8,2%, kas ir 4276 vizītes ar kopējo unikālo pacientu skaitu 618 pacienti. Lielāko apmeklējumu skaitu ir realizējušas SIA „Jūrmalas slimnīca”, SIA „Tukuma slimnīca”, SIA „Ogres rajona slimnīca” un SIA „Balvu un Gulbenes slimnīcu apvienība” (skatīt 5.attēlu). Mājas aprūpes apmeklējumu skaits uz vienu pacientu svārstās no 5,4 vizītēm līdz 12,6 vizītēm. Šīs atšķirības daļēji skaidrojamas ar to, ka tajās slimnīcās, kur kopējais ambulatoro apmeklējumu skaits ir mazāks, attiecīgi ir lielāks mājas aprūpes vizīšu skaits uz vienu pacientu un otrādi. Veselības aprūpes pakalpojumu sniegšana pacienta dzīvesvietā ir salīdzinoši jauns pakalpojuma veids un pastāv atšķirības minētā pakalpojuma sniegšanā, jo iespējams tajās slimnīcās, kur ir mazāks mājas aprūpes vizīšu skaits uz vienu pacientu, daļu no pacientam nepieciešamā pakalpojuma, ja to atļauj pacienta veselības stāvoklis, slimnīca ir nodrošinājusi ambulatori, nevis pacienta dzīvesvietā.

Attiecība uz ziņojumā ietverto stacionāro ārstniecības iestāžu finanšu izlietojumu, ir slimnīcas, kuras nav izpildījušas līgumā ar Veselības norēķinu centru par no valsts budžeta apmaksāto veselības aprūpes pakalpojumu sniegšanu mājas aprūpei paredzēto līguma summu, kā piemēram, SIA „Alūksnes slimnīca”, SIA „Cēsu klīniska”, Madonas novada pašvaldības SIA „Madonas slimnīca”, SIA „Tukuma slimnīca” un SIA „Preiļu slimnīca”, kopā sastādot 10 770,07 Ls neizpildi. Savukārt tādas slimnīcas kā SIA „Balvu un Gulbenes slimnīcu apvienība”, SIA „Krāslavas slimnīca”, SIA „Ogres rajona slimnīca”, SIA „Kuldīgas slimnīca” un SIA „Jūrmalas slimnīca” mājas aprūpes pakalpojumus ir sniegušas vairāk par līgumā noteikto apjomu.

***5.attēls.*** *Veselības aprūpes mājās veiktais darba apjoms 2011.gada I ceturksnī.*



*Datu avots: Veselības norēķinu centrs*

**Secinājumi**

1. Ziņojumā minētajās 12 slimnīcās kopējais hospitalizāciju skaits 2011.gada I ceturksnī sastāda **17,5%** no kopējā hospitalizāciju skaita valstī un salīdzinājumā ar 2010.gada I ceturksni ir samazinājies vidēji par **2,5%**.
2. Ziņojumā minētajās 12 slimnīcās kopējais vidējais ārstēšanās ilgums 2011.gada I ceturksnī **(6 dienas)** ir zemāks nekā kopējais ārstēšanās ilgums visās stacionārajās ārstniecības iestādēs 2011.gada I ceturksnī **(8,5 diena)**. Šīs atšķirības skaidrojamas ar to, ka ārstēšanās ilgums 8,5 dienas ietver arī specializēto stacionāro ārstniecības iestāžu rādītājus, piemēram, psihiatrijā, kur ārstēšanās ilgums ir nozīmīgi lielāks. Kā arī stacionārās veselības aprūpes reformu rezultātā ir vērojama pacientu plūsmas palielināšanās uz neatliekamās medicīniskās palīdzības slimnīcām, kas attiecīgi ir ietekmējis arī vidējā ārstēšanās ilguma rādītāju šajās ārstniecības iestādēs.
3. No valstī kopējā sekundārās ambulatorās veselības aprūpes pakalpojumu skaita ziņojumā minēto 12 slimnīcu kopējais sekundārās ambulatorās veselības aprūpes pakalpojumu skaits sastāda **19%**.
4. Lai gan kopējais ambulatoro veselības aprūpes pakalpojumu apjoms visās 12 slimnīcās būtiski pārsniedz stacionāro veselības aprūpes pakalpojumu apjomu, atsevišķās slimnīcās sniegto ambulatoro veselības aprūpes pakalpojumu proporcija saglabājas salīdzinoši zema, piemēram, SIA „Alūksnes slimnīca” un SIA „Jūrmalas slimnīca”, kā rezultātā padziļināti jāvērtē pacientu hospitalizācijas pamatojums.
5. Slimnīcu darbību raksturojošie rādītāji ziņojumā minētajām 12 slimnīcām ir ļoti atšķirīgi, piemēram:

* Hospitalizāciju skaits SIA „Balvu un Gulbenes slimnīcu apvienība” atskaites periodā ir **1 888** hospitalizācijas, savukārt SIA „Preiļu slimnīca” **228** hospitalizācijas;
* Vidējais ārstēšanās ilgums „SIA Krāslavas slimnīca” atskaites periodā bija **7,1**, savukārt SIA „Dobeles un apkārtnes slimnīca” **4,6** dienas;
* Ambulatoro apmeklējumu skaits SIA „Cēsu klīnika” atskaites periodā bija **24 893** apmeklējumi, savukārt SIA „Alūksnes slimnīca” **3644** apmeklējumi;
* Gultas dienu skaits dienas stacionārā SIA „Dobeles un apkārtnes slimnīca” **3288** dienas, SIA „Tukuma slimnīca” **86** dienas;
* Mājas aprūpes apmeklējumu skaits SIA „Jūrmalas slimnīca” atskaites periodā **931** apmeklējumi, savukārt SIA „Alūksnes slimnīca” **27** apmeklējumi.

1. Kopējais 12 slimnīcu finansējums, kas noteikts līgumā ar Veselības norēķinu centru par no valsts apmaksāto veselības aprūpes pakalpojumu sniegšanu, ir izpildīts gan stacionārajiem, gan ambulatorajiem pakalpojumiem, vienlaicīgi atsevišķas stacionārās ārstniecības iestādes līgumā noteikto finansējumu nav izpildījušas.
2. Nepieciešams turpināt ambulatorās aprūpes pakalpojumu attīstību un pieejamības palielināšanu, jo īpaši tajās ziņojumā minētajās slimnīcās, kur ir izteikti zems hospitalizēto pacietu īpatsvars, pārvirzot pacientu plūsmu uz dienas stacionāru un sekundārās ambulatorās veselības aprūpes speciālistiem.

Veselības ministrs J.Bārzdiņš

17.06.2011 10:37

1 746

K.Kļaviņa, 67876095

[kristine.klavina@vm.gov.lv](mailto:kristine.klavina@vm.gov.lv)